Nadácia (román)

***Nadácia*** () je vedecko-fantastický román amerického spisovateľa Isaaca Asimova. Je to prvá kniha z trilógie *Nadácia*, ktorá sa neskôr rozrástla na sériu. Ide o cyklus piatich vzájomne prepojených príbehov, ktoré boli po prvýkrát publikované ako jedna kniha vydavateľstvom Gnome Press v roku 1951. Spoločne rozprávajú počiatočný príbeh Nadácie, inštitúcie, ktorú založil psychohistorik Hari Seldon s cieľom zachovať to najlepšie z galaktickej civilizácie po jej predpovedanom úpadku.

Hoci ceny Hugo Awards boli založené až v roku 1953, čo bolo príliš neskoro na to, aby sa román mohol uchádzať o ocenenie, všetky štyri poviedky pôvodne uverejnené v časopise Astounding Science Fiction boli neskôr retrospektívne nominované na ceny Retro-Hugo Awards, z ktorých jedna vyhrala cenu Retro-Hugo Award za najlepšiu novelu z roku 1942.

## Dej

### Psychohistorici
Príbeh je rozprávaný z pohľadu Gaala Dornicka, mladého vedca, ktorý bol prítomný historickým udalostiam v roku 12067 G. E. („galaktickej éry“). Vedec Hari Seldon vyvinul psychohistóriu, čo je nový odbor spájajúci vedu a psychológiu. Umožňuje pravdepodobnostné predpovedanie budúcich udalostí. Prostredníctvom psychohistórie Seldon objavil blízky úpadok a nakoniec aj pád Galaktickej ríše. Predpoveď je politicky nevhodná a Komisia, ktorá nechce, aby sa Seldon stal mučeníkom, mu ponúka nevyslovené vyhnanstvo v sústave na okraji Galaxie na planéte Terminus. 

### Encyklopedisti
V centre príbehu je Salvor Hardin, ktorý spravuje Terminus. V roku 50 F.E. („Foundation Era“ – éra nadácie) bola na poľnohospodárskej planéte Terminus, chudobnej na nerastné suroviny, založená Encyklopedická nadácia, ktorej úlohou bolo uchovávať vedomosti Impéria. Nadácia obsadila jediné veľké sídlo na planéte, mesto Terminus. Hardin verí, že Terminus je v nebezpečenstve, pretože susedné sústavy pod vedením Anacreonu ho chcú napadnúť. Keď rada odmietne Hardinove snahy postaviť sa tejto hrozbe, on a jeho hlavný poradca Johan Lee sa chopia moci. Hardin potom navštívi tri slabšie kráľovstvá a presvedčí ich, že sa musia zjednotiť, aby zabránili tomu, že jadrová technológia Nadácie padne do rúk samotného Anacreonu. Tieto tri kráľovstvá vydajú spoločné ultimátum, že všetkým bude povolené získavať jadrovú energiu z Terminusu, čím sa stane pre všetkých nevyhnutnou a chránenou krehkou rovnováhou síl. V závere tejto časti sa otvorí prvá časová schránka obsahujúca Seldonov odkaz. Odhaľuje, že celý tento priebeh udalostí naplánoval pomocou psychohistórie a že Nadácia je predurčená na to, aby sa rozrástla do novej galaktickej ríše. 

### Starostovia
O niekoľko desaťročí neskôr nadácia založila technicko-náboženskú hegemóniu nad štyrmi okolitými planetárnymi kráľovstvami, založenú na svojej nadradenej jadrovej technológii, ktorá fungovala pod rúškom mystiky. Počas návštevy starostu Nadácie Hardina v kráľovstve Anacreon, mocichtivý princ regent Wienis a jeho dospievajúci synovec, kráľ Leopold I., podnikli prekvapivý útok na Terminus pomocou zachráneného imperiálneho bojového krížnika, ale Hardin ešte predtým nariadil technikom Nadácie, aby do krížnika nainštalovali tajný vypínač, čo spôsobilo vzburu posádky. Veliteľ lode, Wienisov syn, je zajatý a prinútený vysielať správu o kapitulácii Anacreonu, zatiaľ čo všetka jadrová energia planéty zhasne. S rozzúreným ľudom sa Wienis pokúša zostreliť Hardina, ale Hardin je chránený osobným silovým poľom a Wienis obráti zbraň proti sebe. Misia Nadácie pokračuje, ako predpovedal Seldon v ďalšej správe z časovej schránky.

### Obchodníci
Po ďalších desaťročiach je Limmar Ponyets na dôležitej misii. Nadácia rozširuje svoj vplyv na stovky planét tým, že vymieňa svoju vyspelú technológiu za suroviny. Majster obchodník Eskel Gorov cestoval na Askone v nádeji, že tam uvedie atómovú energiu. Narazil však na odpor vládnucich starších, ktorí presadzujú tradičné náboženstvo zakazujúce pokročilú technológiu. Gorov bol uväznený a odsúdený na smrť.

Limmar Ponyets sa stretáva sa s veľmajstrom starších a domnieva sa, že by mohol byť ochotný vymeniť Gorova za primeraný úplatok. Ponyets vyrobí primitívny transmutátor, ktorý premieňa železo na zlato, najcennejší poklad na planéte. Nakoniec predá transmutátor radcovi Pherlovi, ambicióznemu chránencovi veľmajstra, ktorý potrebuje zlato na získanie vplyvu. Prístroj sa však čoskoro pokazí a Pherl je vydieraný videozáznamom, na ktorom používa zakázanú technológiu.

Ponyets sa spojí s kompromitovaným Pherlom a dosiahne Gorovovo prepustenie, dostatočné zásoby základných surovín a jeho spoluprácu pri odstraňovaní náboženských tabu. Technonáboženstvo Nadácie postupuje na ďalšiu planétu. 

### Obchodní magnáti
Tri lode Nadácie zmizli v blízkosti Republiky Korell. Politický šéf Manlio a intrigánsky radca Sutt posielajú majstra obchodníka Hobera Mallowa, aby to vyšetril, v nádeji, že sa ho zbavia ako súpera. Mallow pozve ďalšieho protivníka politického aparátu, Jaima Twera. Keď hlavný obchodník pristane na korellskom kozmodróme, objaví sa muž, ktorý sa predstaví ako „reverend Jord Parma“ a tvrdí, že je misionárom Nadácie prenasledovaným Korellčanmi, ktorí zakázali vieru Nadácie. Mallow má podozrenie, že ide o pascu, a rozhodne sa misionára odovzdať korellskému davu.

Mallow zistí, že Impérium dodáva zbrane klientom na hraniciach Nadácie. Cestuje sám na planétu Siwenna a stretáva sa s chudobným patricijom Onumom Barrom, ktorý mu vysvetľuje chaotickú politickú situáciu v umierajúcom Impériu.

Po návrate do Terminusu je Mallow postavený pred súd za to, že vydal misionára Nadácie vražednému davu. On však odhalí, že Jaim Twer pracoval ako Suttov agent. Ďalej predloží nahrávku, z ktorej vyplýva, že „misionár“ bol v skutočnosti korellianský tajný policajt, ktorý bol vyslaný, aby vyprovokoval násilie ako zámienku pre vojnu proti Nadácii. Mallow je oslobodený, oslavovaný obyvateľmi Terminusu a zvolený za nového starostu. Nechá zatknúť Sutta a Manlia.

Ako starosta čelí Mallow čoskoro vojne s Korellom. Uvalil naň embargo a súper nakoniec skolabuje kvôli svojej závislosti na technológii Nadácie. Mallow si však uvedomuje, že náboženská moc už stratila svoj význam a ďalšia expanzia bude založená výlučne na obchode. 

## Referencie

Kategória:Romány USA
Kategória:Knihy z 1951
Kategória:Science fiction romány
Kategória:Diela Isaaca Asimova